《秋晚归棹》
清代·王继香

病起出访友，一棹乘风轻。回舟趁斜照，秋气分外清。

遥山何蜿蜒，秀极不可名。层云漏日气，白如匹练横。

风禾翻青黄，霜枫交碧赪。澄江泻浩瀚，长桥势如扃。

菱罫迷归途，鸥凫导之行。港曲农户聚，树古村社灵。

隔坞动歌吹，渔唱若为赓。莫色苍然来，勌羽还林坰。

日落万象隐，但见佛火明。一星冷萤度，四野寒螀鸣。

掩篷瞑趺坐，身仄心转平。须臾达北郭，街𣟄方初更。

昏黄叩关入，夜市镫荧荧。

作者简介：王继香，字子献，一字止轩，会稽人。光绪己丑进士，改庶吉士，授编修，河南候补知府。有《止轩诗集》。